 NA MACHARIA MWANGI BAADHI ya Wakenya ambao walienda kuponda raha wakati wa mbio za Safari Rally mjini Naivasha wameanza kusimulia masaibu yao baada ya kutiliwa ‘mchele’ huku wengine wakipoteza zaidi ya Sh1 milioni. Kwa mujibu wa ripoti ya polisi, watu wengi ambao walienda ‘kupiga sherehe’ Naivasha walilalamika kuwa walipoteza zaidi ya Sh1 milioni wakati wa mashindano hayo. Kinaya ni kwamba, kabla ya mashindano hayo kufanyika, wakuu wa polisi walikuwa wamewaonya waliohudhuria wachukue tahadhari kutokana na idadi ya juu ya wanawake warembo wa kutilia watu dawa kwenye vinywaji. Mmoja wa waliotiliwa dawa kwenye kinywaji akionekana mwenye huzuni kubwa na haamini chochote, alikuwa katika kituo cha polisi cha Naivasha akisema alipoteza Sh450,000 Alisimulia kuwa aliingia kwenye baa moja akiwa na jamaa yake wa kike na marafiki wengine wawili kabla ya tukio hilo. “Mbali na sisi, kulikuwa na wasichana wawili ambao walikuwa wakizungumza na hawakuonekana kushughulika na chochote. Kumbe hatukujua walikuwa wakijifanya,” akasimulia akiwa mwingi wa masikitiko. “DJ aliweka muziki na tukainuka kucheza. Hata hivyo, nilishangaa kwa kuwa rafiki yangu alikuwa ameanza kulala ilhali huwa hafanyi hivyo hata akiwa amelewa chakari. Hapo ndipo nilifahamu tulikuwa tumewekewa ‘mchele’ kisha pia nikalemewa. Kitu cha mwisho ninachokumbuka ni kwamba nilizungumza na wanawake hao,” akaongeza. “Niliamka na kuwaambia marafiki zangu tuondoke klabuni ila wanawake hao wawili walinijia na kuanza kuzungumza na mimi. Hicho ndicho kitu cha mwisho ninakumbuka,” akaongeza. Aliamka siku iliyofuata na kujipata ametupwa karibu na kituo cha kibiashara cha Kinungi na akajipata amepoteza Sh450,000. Kando yake alikuwa mwenzake mwingine ambaye pia alifanyiwa hiana hiyo na wote wakajikokota hadi hospitalini kabla ya kupiga ripoti kwenye kituo cha polisi. Licha ya kupiga ripoti kwa polisi kuhusu tukio hilo, hana uhakika iwapo atapata pesa zake. Ingawa hivyo, alikuwa na imani kuwa wanawake hao watakamatwa. Washukiwa wengine wawili walisimulia jinsi ambavyo walipoteza Sh360,000 baada ya kutiliwa ‘mchele’ mjini Naivasha. Walikuwa wameshtuka sana na wakati ambapo walikuwa wakihojiwa na Taifa Leo, hawakuwa wamepiga ripoti katika kituo cha polisi. “Niliamka katika chumba changu baada ya kunywa na kula. Kinachoshangaza ni kuwa aliyeniibia ni mwanamke ambaye nilikuwa nimesafiri naye kutoka Nairobi. Alichukua ufunguo wa gari langu na akaenda akachukua pesa ambazo zilikuwa huko ndani,” akasema jamaa huyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  